Luiperdjag in 2016 verbied | Maroela Media
Geen permitte vir luiperd-trofeejag sal in 2016 in Suid-Afrika beskikbaar gestel word nie.
Albi Modise, woordvoerder van die departement van omgewingsake, het hierdie besluit van die departement aan Maroela Media bevestig.
Die besluit kom nadat die Suid-Afrikaanse Biodiversiteitsinstituut (Sanbi), die owerheid wat verantwoordelik is vir die regulering van wildhandel in Suid-Afrika, gesê het hulle is nie seker hoeveel luiperds in die land oor is nie.
Volgens die Trust vir Bedreigde Spesies (EWT) is die waarneming van luiperds in die verlede swak aangeteken en word die grootte en gewoontes van luiperdbevolkings in sekere gebiede nie goed verstaan nie.
Die EWT meen hierdie faktore moet eers ondersoek word om te verseker dat trofeejag nie 'n negatiewe impak op die langtermyn- oorlewing van luiperds in Suid-Afrika het nie. "Die EWT is al lank bekommerd oor die volhoubaarheid van Suid-Afrika se luiperdjagpraktyke, " het die trust in 'n verklaring gesê. "Daarom loof ons die departement omdat hy dapper genoeg is om te verseker dat die benutting van luiperds volhoubaar is."
Fred Camphor, uitvoerende hoof van SA Jagters en Wildbewaringsvereniging (SAJWV), het aan Maroela Media gesê hy het nie in beginsel 'n probleem met die verbod nie, aangesien behoorlike navorsing oor luiperdgetalle verwelkom sal word.
"Die verbod sal 'n groter invloed hê op professionele jagters as op die verbruikersjagters wat deur die SAJWV verteenwoordig word, aangesien professionele jagters nie meer kliënte na Suid-Afrika sal kan bring om luiperds te jag nie," het hy gesê. "Ons verwelkom die besluit om meer navorsing oor luiperdgetalle te doen en in beginsel sal dit moontlik wees om dit binne 'n jaar af te handel. Of al die onderskeie provinsies wel die nodige kapasiteit sal hê om dit binne 'n jaar te doen, weet ek nie."
'n Woordvoerder van die Professionele Jagtersvereniging van Suid-Afrika (Phasa) het Woensdag gesê Phasa-verteenwoordigers was die middag in 'n vergadering met die departement oor presies wat die verbod behels en sal dus eers later kommentaar kan lewer.
Dit is goed dat dit nou beheer sal word want dit is een van ons natuurbrone wat vinnig tot niet kan gaan.
Ongelooflike pragtige diere! So bly daar is n verbod op die jag van hierdie diere, as dit net permanent was. As ons, ons oe uitvee is daar skaars nog wild oor. Die mens is die natuur se grootste vyand.
Iewers gee iemand darem nog om vir die natuur. Wyse besluit!!
Deur benutting van die bron verseker. Sonder benutting gaan boere nie so na hulle om sien nie.
Ek hoop alle trofee jag word uiteindelik verbied. Hierdie jagters is besig om ons diere af te maai vinniger as die spoed van lig net om grynsend n foto te neem met die dooie dier. O ja en moet tog nie die geweer of boog vergeet om die prentjie te vervolmaak nie.